晁無斁将之錄示近詩有和其兄以道說之詩次韻以致區區兼簡以道  其二
作者：程俱
朝代：宋

paragraphs: 談詩如談禪，練性如練墨。
壮心悟龜毛，少作豈蛇足。
平生甚元龍，未信今伯玉。
十年得投閑，高卧謝寵辱。
定知貧勝富，固自平爲福。
著書着名山，會使山鬼哭。
結廬近三休，爲米時一出。
猶嫌佛場選，肯問燕臺築。
俗人難與言，鏡髢遺盲禿。
前年客長安，正覓三釡粟。
塵中一傾蓋，爽氣岷峨綠。
别來更崎嶔，寡陋嗟我獨。
塵埃箧中書，有手不暇觸。